Erasmus + projekt – Münster

Da je netko prišao četrnaestogodišnjoj Mariji i rekao joj: ,,Jednog dana ćeš putovati'' nikada ne bih povjerovala da će se te riječi zapravo ostvariti. San mi je bio putovati od kada sam napunila dvanaest godina se sam sanjarila o mjestima koje bih htjela posjetiti. U svim svojim sanjarijama zamišljala sam vrući Egipat i putovanje avionom do Japana, Budimpeštu okupanu jeseni i talijanska polja lavande. Put me igrom slučaja odveo ni manje ni više – nego u Njemačku.

Jedan od bitnih koraka u svemu ovome bio je sama prijava za razmjenu učenika. Svatko tko se prijavljivao morao je poslati svojih pet najboljih radova. Kako sam brzinski odabrala radove te ih pogledala ''s pola oka'' nisam ni očekivala da ću zapravo biti među 10 izabranih učenika. Kroz smijeh ispunjen s nekoliko suza i na rubu histerično-sretnog vikanja rekla sam mami: ,,Prošla sam!'' Pripremanje za put je uvijek sve samo ne zabavno, većinom zbog kroničnog manjka živaca koje uključuje prikupljanje dokumenata, a s obzirom da nas je pogodila pandemija i cijeli svijet se zatvorio kao što se zatvaraju trgovine na Božić cijeli proces je bio još mrvicu bolniji. Od COVID potvrda do Europskih zdravstvenih iskaznica, na meni je bila obaveza da sve obavim sama što je ujedno postao i osobni izazov. Na konačnici dokumenti su bili prikupljeni, a torbe pune te je zadnji korak bio sjesti u auto i krenuti u nepoznato. U meni se nakupljala neka vrsta pozitivne nervoze, no sve je nekako čarobno isparilo kada se nas desetero našlo pred mini autobusom u šest ujutro. Svi smo bili pospani, nismo se ni stigli razbuditi u svoj strci te je izgledalo kao da se roditelji više vesele što odlazimo nego mi sami. Nekako smo uspjeli nagurati glomazne kofere i torbe u autobus koji je definitivno patio pod svom težinom te je ekspedicija krenula. ,,Jupi Barni i Kremenko!'' rekao bi profesor Seiwerth. Kada smo stigli u hostel u pola dvanaest jedino što je preostalo je strpati se u ne-toliko-udoban krevet prekriven vodonepropusnim šuškavim plahtama te utonuti u san. Prva dva dana svi smo nevino i sramežljivo hodali na jajima jedni oko drugih s obzirom da se nismo poznavali. Sav sram se rasplinuo kada smo se upoznali s našim mentorima tj. umjetnicima koji su nas vodili kroz program. Ideja je bila iskusiti svakodnevni život umjetnika. Tako smo se našli na mjestu bivšeg tvorničkog pogona s nekoliko građevina od kojih je većina bila preuređena u noćne klubove, studije za umjetnike i galerije. Mjesto je bilo kompletno ukrašeno grafitima i odličnim muralima umjetnika s njemačke ulične scene što me oduševilo jer odiše posebnim mirisom bunta. Svi smo sjedili u krugu napravljenom od plastičnih stolica i predstavljali se jedni drugima, a čast da probijem led je pala na mene. Svatko je dobio svojeg mentora te je rad službeno krenuo. Moj školski kolega Matija (godinu stariji od mene i iznimno talentiran kipar) i ja koji smo igrom slučaja završili u istoj grupi te za mentora dobili Lisu. Lisa je performativna umjetnica te smo zajedno radili na jednom filmu koji na žalost nije zaživio jer je unutar tri dana od našeg dolaska njezin otac preminuo od raka. U tim tužnim okolnostima Lisa je uzela tjedan dana za sebe te smo Matija i ja radili s Lenom i Marwinom. Marwin je akademski slikar te su me njegovi radovi oduševili s obzirom da imaju psihološku poveznicu. Lena je diplomirana modna dizajnerica koja se u slobodno vrijeme bavi uvezivanjem knjiga. Matija i ja smo bili oduševljeni kada smo čuli da ćemo uvezivati vlastite blokove za crtanje. Dok smo nekoliko dana s Lenom vlastoručno uvezivali papire, Marwin nas je pustio da radimo što nas je volja, što mi je dopustilo da uzmem vremena da stvarno vježbam na stvarima u kojima ne briljiram. To vrijeme sam također iskoristila i za pisanje te sam za vrijeme boravka u Njemačkoj napisala dvije pjesme.

Nakon što bi bili gotovi s radom ostatak dana bi bio namijenjen istraživanju grada ili razgledavanju muzeja i galerija. Münster je predivan grad sa srednjovjekovnom starom jezgrom koja je bila obnovljena i restaurirana nakon Drugog svjetskog rata. Ističe se svojim mnogobrojnim crkvama od kojih je meni osobno najupečatljivija bila Crkva svetog Lamberta u stilu gotike. Grad je pun kafića i restorana te je pravi užitak bio isprobati sve vrste kuhinja koje se nude, od Talijanske, Njemačke, Azijske pa sve do Arapske kuhinje i slasnog manakeesh muhammare, što je u suštini slatko kisela pizza sa crvenom paprikom. Iako smo posjetili mnoga mjesta, najdraži mi je bio Muzej plakatne umjetnosti u kojemu su izloženi plakati poznatih umjetnika od kojih je jedan i sam Picasso – kralj kubizma. Münster ima poseban duh te sam se po prvi put nakon dugo vremena osjećala kao da je to mjesto gdje pripadam te je stil življenja potpuno drugačiji nego u Hrvatskoj. Problem s ljudima kao ja je što stalno tražimo nešto novo, a s obzirom da u Zagrebu stanujem već četiri godine mogu reći da sam ga upoznala dovoljno dobro da mogu reći da mi je dosadio. S druge strane Münsterska kultura življenja je usredotočena na zdrav život, provođenje vremena u prirodi i kretanje što odgovara mojim osobnim vrijednostima. Grad ima svoje malo jezero na kojemu se održavaju utrke jedrilica, te također ima traku za trčanje. Svako jutro se desetci ljudi okupljaju i idu rekreirati. Roditelji uživaju u šetnjama s djecom, a mladi uživaju u prirodi i dobrom društvu prijatelja te je također studentsko žarište. Bicikli nisu nikakva novost te vjerujem da grad ima više bicikala nego auta koji su vrlo rijetki te im prednost oduzimaju dvokotačni prijatelji. Bilo je lijepo gledati grad kako vrvi ljudima i žamorom, ali vjerujem da sam to samo ja. Dok neke preplavljuje užas na sam spomen gužve, ja uživam u energiji koju ona daje. Volim gomile ljudi i volim kretanje te sam se na trenutke zamišljala kako ću se jednoga dana možda vratiti, ali za stalno.

Možda su najvrijednije lekcije iz cijelog ovog iskustva bile one nezapisane, koje su samo neka daleka sjećanja u mojoj podsvijesti. Ni jedan crtež ili savršena studija ne može zamijeniti razgovor koji sam imala s Lisom o našim očevima i boli koja dolazi s gubljenjem osoba koje volimo. Marwin mi je kroz objašnjavanje svojih radova dao novu perspektivu na život i smrt te što znači dom, i to zureći u svoje novonastalo djelo. Lena me naučila strpljenju i usredotočenosti na detalje. Navečer bi se okupila ekipa te bi svi zajedno slušali glazbu uz pivo i neke mutne, nezapamćene razgovore. Znam da su bili zabavni.

Dok neki dolaze na razmjene učenika da zabiju glavu u knjigu, ja sam zabila glavu u međuljudske odnose i postala dio nečijeg života, bar na kratko, kao što su i oni postali dio mog. Tako sam na povratku kući pozdravila novostečenu prijateljicu koja se iskrcala i Gracu, a ja sam gledajući kroz prozor utonula u misli.

Marija Kočet, 4.C